ກົມແຜນການ-ໂຮງພິມສຶກສາ ຄອງແຊ໋ມເປຕັງຍິງ-ຊາຍ ອ້ອມຂ້າງ ກະຊວງ ສສກ ຕ້ອນຮັບວັນສ້າງຕັ້ງ ຄຊປປລ ຄົບຮອບ 63 ປີ
ທີມກົມແຜນການ ໂຊຟອມເກັ່ງເອົາຊະນະ ທີມສູນສະຖິຕິ ໃນນັດຊີງຊະຊະເລີດ ໄປແບບຂາດຮອຍ 11-6 ຄະແນນ ຄວ້າແຊ໋ມການແຂ່ງຂັນກິລາເປຕັງທີມຊຸດຍິງໄປຄອງ. ຂະນະທີ່ ບໍລິສັດ ລັດວິສາຫະກິດ ໂຮງພິມສຶກສາ ຄອງແຊ໋ມເປຕັງທີມຊຸດຊາຍ ໃນການແຂ່ງຂັນກິລາເປຕັງທີມຊຸດຍິງ-ຊາຍ ຊີງຂັນສະຫາຍເລຂາຄະນະບໍລິຫານງານຊາວໜຸ່ມ ປະຊາຊົນປະຕິວັດລາວ ຮາກຖານສຳນັກກະຊວງສຶກສາທິການ ແລະ ກິລາ ເພື່ອສ້າງຂະບວນການສະເຫຼີມສະຫຼອງວັນສ້າງຕັ້ງຄະນະຊາວໜຸ່ມ ປະຊາຊົນປະຕິວັດລາວ ຫຼື ຄຊປປລ ຄົບຮອບ 63 ປີ (14 ເມສາ 1955 ຫາ 14 ເມສາ 2018).
ການແຂ່ງຂັນຄັ້ງນີ້ ຈັດຂຶ້ນ ເມື່ອວັນທີ 30 ມີນາ ຜ່ານມາ ທີ່ສະໜາມກິລາເປຕັງ ໂຮງຮຽນກະສິກຳດົງຄຳຊ້າງ ເມືອງຫາດຊາຍຟອງ ນະຄອນຫຼວງວຽງຈັນ, ໃຫ້ກຽດເຂົ້າຮ່ວມ ແລະ ມອບລາງວັນຂອງ ທ່ານ ສຸພີ ເພັດດາວົງ ເລຂາຊາວໜຸ່ມຮາກຖານ ສຳນັກກະຊວງ ສສກ ແລະ ທ່ານ ບຸນຂົງ ເພັດວົງສາ ຄະນະບໍລິຫານງານຊາວໜຸ່ມຮາກຖານ ສຳນັກກະຊວງ ສສກ, ມີບັນດາຜູ້ອຳນວຍການສະຖາບັນ, ກົມ, ສູນ, ພະແນກ ແລະ ຂະແໜງການ ທີ່ເປັນສະມາຊິກຊາວໜຸ່ມຮາກຖານ ສຳນັກງານກະຊວງ ສສກ ເຂົ້າຮ່ວມຢ່າງເປັນຂະບວນການຟົດຟື້ນ.
ການແຂ່ງຂັນລາຍການດັ່ງກ່າວ ຈັດຂຶ້ນ ກໍ່ເພື່ອເປັນການສ້າງຂະບວນການຄຳນັບຮັບຕ້ອນວັນສ້າງຕັ້ງຄະນະຊາວໜຸ່ມປະຊາຊົນ ປະຕິວັດລາວ ຄົບຮອບ 63 ປີ ແລະ ວັນສ້າງຕັ້ງພັກປະຊາຊົນ ປະຕິວັດລາວ ຄົບຮອບ 63 ປີ. ສຳລັບທີມຊາຍ ມີທີມເຂົ້າຮ່ວມ 26 ທີມ ແລະ ທີມຍິງ ມີ 17 ທີມເຂົ້າຮ່ວມ ຜ່ານການແຂ່ງຂັນນັດຊີງຊະນະເລີດປະເພດທີມຊຸດຍິງຜົນປາກົດວ່າ: ທີມສາວກົມແຜນການ ສາມາດໂຊຟອມເກັ່ງໄລ່ເອົາຊະນະ ທີມສູນສະຖິຕິ ໄປແບບຂາດຮອຍ 11-6 ຄະແນນ ຄວ້າແຊ໋ມໄປຄອງ. ສ່ວນສູນສະຖິຕິ ໄດ້ພຽງອັນດັບ 2, ອັນດັບ 3 ກົມພະລະ ແລະ ສິລະປະສຶກສາ ແລະ ອັນດັບ 4 ສູນໂຄສະນາຂ່າວສານການສຶກສາ ແລະ ກິລາ. ສ່ວນຜົນການແຂ່ງຂັນນັດຊີງຊະນະເລີດປະເພດທີມຊຸດຊາຍ ທີມບໍລິສັດ ລັດວິສາຫະກິດ ໂຮງພິມສຶກສາ ຊະນະ ກົມສ້າງຄູ 11-7 ຄະແນນ ຄວ້າແຊ໋ມໄປຄອງ, ອັນດັບ 2 ກົມສ້າງຄູ, ອັນດັບ 3 ກົມພະລະ ແລະ ສິລະປະສຶກສາ ແລະ ອັນດັບ 4 ກົມສາມັນສຶກສາ.
ໂດຍ ສົງການ